b'\n_START_ARTICLE_\nBattenberg (suku)\n_START_PARAGRAPH_\nBattenberg on saksalaisen Hessen-Darmstadtin hallitsijasuvun 1800-luvulla erkaantunut morganaattinen haara. Suvun j\xc3\xa4seni\xc3\xa4 on avioliittojen kautta p\xc3\xa4\xc3\xa4tynyt useisiin Euroopan hallitsijaperheisiin. Isossa-Britanniassa suku k\xc3\xa4ytt\xc3\xa4\xc3\xa4 nime\xc3\xa4 Mountbatten._NEWLINE_Alkuper\xc3\xa4inen Battenbergin suku oli keskiajalla Kellerburgin linnassa l\xc3\xa4hell\xc3\xa4 Battenbergia vaikuttanut kreivillinen aatelissuku, joka sammui jo vuonna 1314. Kun Hessenin suurherttua Ludvig II:n nuorempi poika prinssi Alexander vuonna 1851 solmi morganaattisen avioliiton kreivit\xc3\xa4r Julie von Hauken kanssa, puolisoa varten luotiin uusi Battenbergin kreivitt\xc3\xa4ren arvo. Vuonna 1858 h\xc3\xa4net korotettiin Battenbergin prinsessaksi, ja avioparin lapset saivat samalla my\xc3\xb6s Battenbergin prinssin tai prinsessan arvon. Heid\xc3\xa4n vanhin poikansa, Battenbergin prinssi Louis kohosi Ison-Britannian laivaston amiraaliksi ja sai 1917 Milford Havenin markiisin arvon. Samana vuonna suvun Isossa-Britanniassa asuneet j\xc3\xa4senet vaihtoivat kuningas Yrj\xc3\xb6 V:n pyynn\xc3\xb6st\xc3\xa4 ensimm\xc3\xa4isen maailmansodan vuoksi saksalaisen sukunimens\xc3\xa4 muotoon Mountbatten. Yksi Louisin tytt\xc3\xa4renpojista on Ison-Britannian kuningatar Elisabet II:n puoliso prinssi Philip, joka otti \xc3\xa4itins\xc3\xa4 sukunimen Mountbatten vuonna 1947 tullessaan avioliiton yhteydess\xc3\xa4 Ison-Britannian kansalaiseksi. Is\xc3\xa4ns\xc3\xa4 puolelta Philip kuuluu Gl\xc3\xbccksburgin hallitsijasukuun.'